# Lisa LeBlanc

Lisa LeBlanc (Rosaireville, 13 d'agost de 1990) és una cantautora acadiana que compon cançons en francés acadià i anglés canadenc.

## Biografia

Criada a Rosaireville, una aldea de quaranta habitants en la qual l'únic entreteniment era la llar del jubilat, i en una família de músiques, sa mare, Diane, i ses ties Diana, Laurette i Noëlla, foren inspiració i suport a la seua carrera. Bilingüe acadiana, LeBlanc cantava en anglés i el primer gran concert a què assistí fon un de l'ontarienc Bryan Adams als catorze anys començà a compondre cançons i debutà al bar O'Donaghues de Miramichi quan encara era menor d'edat, per la qual cosa sa mare havia d'estar present de 22 a 2 hores de la nit; el primer festival de música on s'anuncià fon el ChantEauFête de Charlevoix, i el 2007 rebé el premi a la millor cantautora de la Gala de la Cançó de Caraquet; llavors es matriculà en l'Escola de la Cançó de Granby (Quebec), on estudià amb professors com Marie-Claire Séguin o Robert Léger, i escrigué les primeres cançons, entre les quals "Câlisse-moi là"; l'any 2010 es llicencià i també guanyà el Festival de la chanson de Granby; més tard es prodigà com a convidada habitual del programa de televisió Belle et Bum i feu més de cent concerts abans de publicar el primer disc, un fet que per a ella suposà més un remat que un principi.
* A Granby, 2012
* Granby, 2013
El segon disc de llarga durada, Why You Wanna Leave, Runaway Queen? («per què te'n vas, reina de les fugides?»), el gravà als estudis Mountain City i Mixart, ambdós a Mont-real, produït per Joseph Donovan i acompanyada per Mico Roy a la guitarra, Benoit Morier al baix i Maxime Gosselin a la bateria, amb la col·laboració del cantant Sam Roberts en "I Love You, I Don't Love You, I Don't Know" («et vull, no et vull, no ho sé»): el nou repertori inclou una versió amb banjo de Motörhead, "Ace of Spades", amb la veu regravada després de dos setmanes de gira per a emular la sensació de la interpretació en directe. El 2017, després de cantar en la Diada Nacional del Quebec junt amb Les Trois Accords i Louis-Jean Cormier, oferí un concert especial als Plans d'Abraham acompanyada del grup de metal Voivod i sa mare i les ties.
Confinada a l'Acàdia natal durant la pandèmia per coronavirus de 2019-2020, suspesos els concerts prevists després d'un 2019 sabàtic, LeBlanc i son company, Benoît Morier, habilitaren una pàgina de Facebook intitulada Bingo avec Johanne en la qual ells, altres músics i francòfons de tot Canadà jugaven a bingo en línia; els músics, entre els quals Damien Robitaille, Sunny Duval, Joseph Edgar o les Hay Babies es disfressaven amb perruques i cantaven cançons sobre el joc: d'aqueix entreteniment sorgí el personatge de Belinda, sota el qual publicà un EP de cinc cançons de música disco, It's Not a Game, It's a Lifestyle («no és pas cap joc, és un estil de vida»), per al qual LeBlanc aprengué a utilitzar el programa d'edició de so Pro Tools.
Abans del confinament, treballava en un projecte sobre una altra cantautora acadiana, Edith Butler, ajornat d'ençà: admiradora declarada de Butler —amb la qual havia compartit escenari d'ençà els dèsset anys—, després que ella li versionara "Ti-gars" l'any 2018 en el programa de televisió Les échangistes Leblanc s'oferí a coproduir-li un disc junt amb Morier, amb cançons velles, noves i populars cadianes com "Mari Mouri".
Al maig del 2021 publicà una versió de "Bonsoir Moreau", una cançó del duo cajun afroamericà Canray Fontenot i Alphonse Bois Sec Ardoin, que ella havia escoltat per primera volta durant un viatge a Louisiana: acompanyada pel quintet acadià Salebarbes, enregistraren la cançó a distància durant l'hivern anterior i l apublicaren «en homenatge als cosins del sud». A les acaballes del mateix any anuncià la publicació per a l'any següent d'un àlbum nou, Chiac Disco, coproduït per ella i Morier, amb el videoclip en stop motion d'"Entre toi pi moi pi la corde de bois," dirigit per Philippe Beauséjour.
El 2024 oferí un concert acompanyada de l'Orquestra Simfònica de Laval, dirigida per Jean-Michel Malouf, a la sala Wilfrid-Pelletier, en el qual interpretà cançons de tot el seu repertori amb arranjaments de l'estil del so Filadèlfia.

## Videografia

* Cerveau ramolli
* 2012: Aujourd'hui ma vie c'est d'la marde
* J'pas un cowboy
* I Love You, I Don't Love You, I Don't Know
* Ace of Spades

## Referències

* 1 2 3 4 Yves Simard. «Lisa LeBlanc» (en francés). L'Encyclopédie canadienne, 07-09-2018. [Consulta: 13 abril 2020].
* 1 2 3 Josée Lapointe. «Lisa Leblanc et son alter ego disco-bingo» (en francés). La Presse, 15-06-2020. [Consulta: 17 juny 2020].
* 1 2 Geneviève Bouchard. «Lisa LeBlanc: en famille... et en metal!» (en francés). Le Soleil, 10-07-2017. [Consulta: 2 juny 2021].
* 1 2 Sarah Greene. «What You Need to Know About Folk-Trash Queen Lisa LeBlanc» (en anglés). Exclaim, 06-10-2016. [Consulta: 3 juliol 2024].
* 1 2 3 Émilie Côté. «Lisa Leblanc: charmante et authentique» (en francés). La Presse, 24-03-2012. [Consulta: 24 març 2020].
* ↑ «Lisa LeBlanc» (en anglés). Passim. Arxivat de l'original el 10 d’agost 2020. [Consulta: 27 maig 2020].
* ↑ Stéphane Paquette. «Lisa LeBlanc sur Édith Butler: «elle est capable de rocker»» (en francés). InfoWeekend.ca, 07-05-2021. [Consulta: 26 juny 2021].
* ↑ Matt Bobkin. «Lisa LeBlanc and Salebarbes Cover Cajun Classic "Bonsoir Moreau"» (en anglés). Exclaim!, 26-05-2021. [Consulta: 30 maig 2021].
* ↑ Calum Slingerland. «Lisa LeBlanc Details New Album 'Chiac Disco,' Plots 2022 Tour» (en anglés). Exclaim, 03-11-2021. [Consulta: 26 març 2023].
* ↑ Sylvain Cormier. «Lisa LeBlanc Symphonique contre Wilfrid l’inamovible» (en francés). Le Devoir, 02-03-2024. [Consulta: 2 març 2024].
* ↑ «Dump the Guy ASAP». Bandcamp. [Consulta: 30 setembre 2024].
* ↑ «Bonsoir Moreau». Bandcamp. [Consulta: 27 maig 2021].
* ↑ «Chiac Disco». Bandcamp. [Consulta: 5 abril 2021].
* ↑ «Quoi-ce tu fais ça pour?». Bandcamp. [Consulta: 1r març 2023].
* ↑ «Live avec l'Orchestre symphonique de Québec». Bandcamp. [Consulta: 30 setembre 2024].
* ↑ «It's Not a Game, It's a Lifestyle». Bandcamp. [Consulta: 13 juny 2021].
* ↑ «In It to Win It (feat. Jalapeño Papa)». Bandcamp. [Consulta: 20 maig 2021].
* ↑ «Lisa LeBlanc: Aujourd'hui, ma vie c'est d'la marde (2012)» (en anglés). IMDb. [Consulta: 26 abril 2020].

## Enllaços externs

* CCMA Concert Delicatessen: Lisa LeBlanc